procesaur/Wiki.mk huggingface dataset:
Елкар

Елкар — вид многучетинест црв од семејството на бигорните цевкари (''Serpulidae''). Познат е по својот необичен облик и ужива општопознатост меѓу подводните фотографи и акваристите.
1 Анатомија и морфологија
Црвот е наречен „елкар“ поради тоа што има по две пипки налик на елка. Научниот назив ''Spirobranchus'' се однесува на двете обоени завојни строежи на телото што служат како дишни органи.
Видот дели многу сличности со останатите црви што прават цевчести дупки. Има валчесто расчленето тело наредено со четинки, кои помагаат во подвижноста. Бидејќи не изглегува од цевката, црвот нема наменски краци предвидени за движење или пливање.
Ова се високоизменети приусни додатоци. Секој завој се состои од перјести пипки наречени радиоли што се мошне разресени и имаат улога на стапица за плен, кој потоа се пренесува во устата. Ресите воедно служат за дишење.
Главна разлика помеѓу елкарите и блискосродните перјести црви (''Sabellida'') е тоа што вторите немаат додаток на телото со кој би ја затвориле дупката кога ќе се вовлечат во неа; елкарите пак, имаат изменета радиола за оваа намена.
Како прстенест црв, елкарот има целосен систем за варење, добро развиен крвоток и нервен систем со главен мозок и голем број придружни ганглии, вклучувајќи ги ножните ганглии, присутни само кај четинестите црви. Црвот има и наполно развиен нефридиум за излачување на измет. Се размножуваат со испуштање на гаметите во водата, каде што јајцата (и сперматозоидите) се мешаат со зоопланктонот и патуваат со струите.
2 Распространетост
Елкарите се застапени во тропските мориња ширум светот, од Карипското Море до Индискиот и Тихиот Океан.
3 Екологија
Единките живеат всадени во цели глави на крупни каменести корали како поритите и мозочните корали. Како и другите членови на семејството, излачуваат варовни цевки околу телото кои имаат улога на заштитна обвивка, откако најпрвин ќе ја ископаат дупката во коралот.
Бидејќи не се подвижни, елкарите се хранат претежно со филтрација, зафаќајќи микроорганизми од водата во своите гранчиња.
4 Галерија
5 Поврзано
* Цевкари
* Перјести црви
Дождовито сонце

„Дождовито сонце“ — македонски телевизиски филм од 1977 година. Го режирал Коле Малинов кој го напишал и сценариото според расказот ''Љубов во касабата'' на Иво Андриќ.
1 Улоги
Глумец, Улога
Перица Мартиновиќ, Рифка
Ристо Шишков, Леденик
Тодорка Кондова-Зафировска
Киро Ќортошев
Вукан Диневски
Стојка Цекова
Тодор Николовски
Кирил Здравески
Димче Мешковски
Таше Кочовски
Тома Киров
Душко Костовски
Ненад Милосављевиќ
Останати улоги ▼
Глумец, Улога
Александар Думов
Џемаил Максут
Стојан Гогов
Томе Витанов
Соња Димовска
Ѓоко Устапетров
Радлер

Радлер е пиво, измешано со бистар газиран пијалак од сортата на лимон и лимета (како што се Спрајт или 7-Ап). Во ЕУ, Велика Британија, Нов Зеланд и Австралија, оваа чисто лимон-лимета сода се нарекува "лимонада". Пропорциите на двете состојки се прилагодени на вкус, но се често половина лимонада и половина пиво. Радлер или Шанди се популарни во Западна Европа, Австралија и Нов Зеланд.
Во некои јурисдикции, ниското ниво на алкохолот во овие пијалаци ги прави ослободени од законите со кои се регулира продажбата на алкохолни пијалаци. Безалкохолните шанди или радлер се познати како "рок шандии".
Троскоти

Троскоти — семејство цветни растенија со околу 1.200 видови распоредени во 48 родови. Најголем од нив е родот на дивата хелда (''Eriogonum'', 240 вида), а потоа доаѓаат штавејот (''Rumex'', 200 видови), морското грозје (''Coccoloba'', 120 видови), повитот (''Persicaria'', 100 видови) и красночленката (''Calligonum'', 80 видови). Семејството распространето ширум целиот свет, но има најголема разновидност во северниот умерен појас.
Неколку видови од семејството се одгледуваат како украсни. Мал број други од родот на мравјите дрва (''Triplaris'') даваат дрвена граѓа. Плодот на морско грозје (''Coccoloba uvifera'') се јаде, а во Флорида од него се прави мармалад и се нуди во малопродажбата. Семето на вида хелда (''Fagopyrum'') се одгледува за исхрана. Лисните дршки на ревенот (''Rheum rhabarbarum'' и вкрстениците) исто така се во редовна продажба како храна. Листовите на обичниот киселец (''Rumex acetosa'') се јадат во салати и зготвени како лиснат зеленчук.
Во семејството на троскотите се вбројуваат најопасните корови на светот, особено од родовите ''Persicaria'', ''Emex'', ''Rumex'' и ''Polygonum''.
1 Таксономија
Научниот назив ''Polygonum'' е воведен од францускиот ботаничар Антоан Лоран де Жисје во 1789 г. во неовото дело ''Genera Plantarum''. Се однесува на набабрените пршленчиња кај некои видови, од старогрчкотите зборови ''поли'' (многу) и ''гони'' (зглоб).
Семејството е многу добро утврдено веќе долго време. APG III го става во редот на каранфиловидните (''Caryophyllales''). Во тие рамки, сместен е вон големиот клад на јадрените каранфиловидни. Претставува сестринско семејство на оловниците (''Plumbaginaceae''), со кое нема морфолошки сличности.
2 Опис
Највеќето членови на семејството се повеќегодишни зелјести растенија со набабрени пршлени, но има и дрва, грмушки и ползавци. Листовите им се прости, наизменично распоредени на стебленцата. Секој лист има карактеристичен пар споени прилисници налик на опни. Оние видови што немаат опни се распознаваат по подвиените прицветници на главиците. Цветовите обично се мали, двополови и во зрачен облик, а околуцветникот има три до шест чашкини ливчиња. По цветањето, чашкините ливчиња се задебелуваат и зголемуваат околу плод во развој. Цветовите немаат венче, а кај некои чашкините ливчиња се венечни и обоени. Има три до осум прашници кои се самостојни, или пак соединети во основата. Плодницата има обединети плодни ливчиња што образуваат една шуплина, давајќи само еден семен зачеток. Плодницата е горна со основна или слободна средишна обвивка. Толчникот има 1 до 3 завршетоци, секое со по едно устенце.
3 Родови
Во првите три столба се наведени 43-те родови определени од Брендбиџ во 1993 г., а четвртиот е нецелосен список на родовите признаени во поново време.
Пиролизидински алкалоид

Пиролизидинските алкалоиди се група на алкалоиди кои во себе ја содржат структурата на пиролизидинот. Пиролизидинските алкалоиди ги создаваат растенијата како одбранбен механизам против инсекти. Повеќе од 660 пиролизидински алкалоиди и N-оксиди се идентификувани во повеќе од 6,000 видови растенија, и околу половината од нив покажуваат хепатотоксичност. Често се присутни во растенија од фамилиите Boraginaceae, Asteraceae, Orchidaceae и Fabaceae; помалку често во Convolvulaceae и Poaceae, и кај најмалку еден вид од Lamiaceae.
Проценето е дека 3% од цветните растенија содржат пиролизидински алкалоиди. Медот може да содржи пиролизидински алкалоиди, како и житарките, млекото, и јајцата.
Скопско (смут)

Скопско смут — прво пиво во Македонија кое e произведено по најнова технологија на ладна филтрација од 100 % арома хмељ, резултат на 90–годишната иновација на Пивара Скопје во усовршување на процесот на производство. Со процесот на ладна филтрација се избегнува процесот на пастеризација што овозможува пивото да остане свежо како. Пивото е светло со мазен рафиниран и освежувачки вкус, 4.5 % алкохол и 90 дена рок. Тоа го прави најсвежото пиво на пазарот.
Турпија

Турпија или еге — рачна алатка со назабена површина што служи за обработка на дрвени, на метални и на слични површини со која се симнува горниот слој од површината. Турпијата се состои од челична шипка чија површина е избраздена со остри запци, обично поставена на дршка. Се користи за гланцање или сечење на материјал со стружење.
1 Поделба според намената
Турпиите се изработуваат, во зависност од намената, од стандардни до многу тврди челици.
Mоже да се поделат на повеќе начини, а основната поделба им е според намената. Исто така се делат според нивниот облик, како и на рачни и машински.
1.1 Турпии за обработка на дрво
Овие турпии се изработуваат од стандарден челик.
1.2 Турпии за обработка на метал
Овие турпии се изработуваат од тврд челик.
2 Поделба според обликот
Турпиите според нивниот облик се делат на:
2.1 Правоаголни
Рамната турпија има правоаголен пресек со висина отприлика од нејзината ширина. Само површините на ширините имаат запци.
2.2 Квадратни
Пресекот на овие турпии е квадрат. Сите површини се назабени.
2.3 Полукружни
Пресекот на полукружната турпија е полукруг. И двете нејзини страни, рамната и полукружната, се назабени.
2.4 Кружни
Пресекот на кружната турпија е круг кој се намалува одејќи од дршката кон врвот.
2.5 Триаголни
Пресекот на триаголната турпија е триаголник. Се користи на пример за острење пили.
3 Галерија
Маглај

Маглај (босански, српски, хрватски: ''Maglaj'') — град и општина сместена во Зеничко-добојскиот кантон на Федерацијата на Босна и Херцеговина, ентитет на Босна и Херцеговина. Таа се наоѓа во северна Босна и Херцеговина, на 25 километри јужно од Добој.
Драгутин Шурбек

Драгутин Шурбек (|Dragutin Šurbek), (, – , ) –југословенски репрезентативец во пинг-понг и хрватски пингпонгар и тренер, заслужен спортист на Југославија во 1983 година. По занимање бил ПТТ техничар.
Почнал да игра пинг-понг во Загреб како десетгодишник во СТК Поштар, а од 1965 година бил член на ГСТК Весник од Загреб. За репрезентацијата на Југославија играл од 1966 година и на Светските првенства освоил 12 медали – 2 златни, 2 сребрени и 8 бронзени.
Уште подобри резултати остварил на Европските првенства каде освоил 19 медали од кои 5 златни, 4 сребрени и 10 бронзени. Учествувал на 13 натпревари на Европски топ 12, каде освоил 2 први, 2 втори и 3 трети места.
На Светското првенство во 1975 година во Калкута бил награден со трофеј за фер-плеј Ричард Бергман. На Европското првенство во 1976 година во Прага настапувајќи за репрезентацијат ана Југославија која го освоила првото место, побели во сите партии.
Од 1977 година играл за ТТЦ Калв од Западна Германија.
Од средината на 1960-тите, па до средината на 1980-тите, со својот партнер од репрезентацијата Антун Стипанчиќ, но и со други играчи и играчици доминирал во европскиот и светскиот пинг-понг. Бил успешен и на клупски план каде исто така бил повеќекратен европски првак.
Бил претседател на Хрватскиот пингпонгарски сојуз.
Починал на 15 јули 2018 година во 72. година од животот.
Клуб 27

Клуб 27 — израз кој се користи за музичари, глумци и артисти кои починале во 27та година од нивниот живот. Во Клубот 27 први се вброиле Брајан Џонс, Џими Хендрикс, Џенис Џоплин и Џим Морисон кои починале на 27 години во период од две години. Исто така во клубот се вбројува и Курт Кобејн. Неговата сестра тврдела дека Кобејн уште како дете сакал да биде член на овој клуб.
Слама

Слама – сув остаток од житни растенија.
Сламата е секундарен производ, остатоци добиени од исушените стебла на житните растенија (пченица, ‘рж, јачмен, овес, ориз) по вршењето. Пред воведувањето на машинско жнеење и вршење, сламата се собирала од гумното каде што се вршело и се редела во копи. Со машинското жнеење и вршење, сламата се пресува и балира и може полесно да се складира. Балите вообичаено се во облик на квадари и ролни.
1 Употреба
*Како крма (храна за добиток) на домашните преживари. Хранливата вредност на сламата е многу ниска, но служи како обемен дел од секојдневната храна на животните.
*Како простирка за домашните животни.
*Како суровина за добивање биогориво.
*Во некои делови на светот сè уште се користи за полнење на душеци за спиење.
*Како градежен материјал
*За изработка на сламени шапки, обувки и кошници.
*За декорација
*Суровина при производство на хартија
2 Поврзано
*Сено
*Крма
Кревет

Кревет (|kerevet), постела или легло – дел од мебелот што служи за спиење. Облиците и големините на креветите се многу различни.
Првобитните кревети биле само куп слама или некој друг природен материјал. Битна промена била изработката на цврсти конструкции кои биле издигнати над земја, со што се постигнала поголема заштита од прашина и инсекти. Според видот материјал од кој е изработена конструкцијата, креветите може да бидат: дрвени, метални и дрвено-метални.
1 Видови кревети
* Полски кревет — кревет на расклапање за кампирање или за војници за теренски услови
* Француско легло — кревет со поголеми димензии за две лица (друг назив брачен кревет)
* Креветче — мал кревет за деца обично со ограда
* Кревет на кат — два кревета еден над друг обично за деца
* Војнички кревет — кревет со метална конструкција
* Хотелско легло — обичен кревет од дрво со душек
2 Креветот како тема во уметноста и во популарната култура
* „Креветски пештери“ (англиски: ''Bed Caves') — песна на англиската рок-музичарка Дениел Дакс (''Danielle Dax'')“ од 1983 година.
* „Да одиме в кревет“ (англиски: ''Let's Go To Bed'') — песна на британската рок-група Кјур (''The Cure'').
* „Кревет во аголот“ (англиски: ''Bed In The Corner'') - песна на британската рок-група Кокни ребелс (''Cockney Rebels'') од 1974 година.
* „Креветот е преголем без тебе“ (англиски: ''The Bed's Too Big Without You'') — песна на британската рок-група Полис (''The Police'') од 1979 година.
* „Кревет“ (англиски: ''The Bed'') — песна на американскиот рок-музичар Лу Рид од 1973 година.
* „Безобразен кревет“ — песна на македонската група Фолтин од 2012 година.
* „Крал на каучот“ — песна на Фолтин од 2012 година.
* „Ела си в кревет“ — песна на Фолтин од 2015 година.
* „Кревет од клинци“ (англиски: ''Bed Of Nails'') — песна на американската рок-група Хускер Ду (''Hüsker Dü'') од 1987 година.
3 Поврзано
* Кауч
* Софа
* Вреќа за спиење
* Постелнина
Воени трошоци на Македонија

Според податоците на Стокхолмскиот меѓународен институт за мировни истражувања (СИПРИ) висината на воените трошоци на Република Македонија, во вкупен износ, како процент од БДП и како процент од владините трошоци се:
Година, илјади денари, % од БДП, % од владини трошоци
1996, 5.223.000, 2,81, /
1997, 4.163.000, 2,13, 6,46
1998, 4.302.000, 2,10, 6,39
1999, 3.769.000, 1,71, 5,17
2000, 4.602.000, 1,85, 5,78
2001, 15.397.000, 6,10, 16,33
2002, 6.841.000, 2,65, 6,93
2003, 6.292.000, 2,34, 6,50
2004, 6.683.000, 2,38, 6,98
2005, 6.259.210, 2,03, 6,25
2006, 6.149.460, 1,84, 5,84
2007, 7.271.600, 1,95, 6,20
2008, 7.228.800, 1,74, 5,16
2009, 6.999.500, 1,69, 5,03
2010, 6.044.100, 1,38, 4,25
2011, 5.858.900, 1,26, 3,96
2012, 5.718.600, 1,23, 3,68
2013, 5.869.300, 1,17, 3,69
2014, 5.766.800, 1,09, 3,45
2015, 5.552.800, 0,99, 3,08
2016, 5.657.200, 0,94, 3,06
2017, 6.140.240, 0,98, 3,05
Сламеница

Сламеница – куќа или колиба покриена со слама. Покрај со слама, во одредени делови на светот се користат и други суви растенија како што се трската и палмините лисја. Сламата се поставува така што го штити внатрешниот дел од покривот од вода. Голем дел од внатрешните слоеви слама останува сум и густо пакуван, па фатениот воздух делува како изолатор.
Ова е многу стар вид на покрив и се користи во и тропските и во умерените клими. Во земјите во развој сè уште се користи заради ниската цена на локалната вегетација. Во развиените земји, изборот на ваков покрив е на богатите кои сакаат рустикален или поеколошки покрив за нивниот дом.
1 Сламеници во Македонија
Во Македонија сè до крајот на XIX век куќите биле покривани со сламаЗамената на сламените покриви била најголема после 1903 година кога многу села биле запалени
Медовина

Медовина — алкохолен пијалак од мед, сличен на вино. Медовината се добива со ферментација на мед со вода, понекогаш со додавање разни овошја, зачини, зрна и семиња. Содржината на алкохол може да биде од 3,5% до повеќе од 20%. Основната одлика што ја дефинира медовината е дека најголемиот дел од ферментираниот шеќер на пијалакот се добива од мед. Медовината може да биде газирана или природно пенлива, да биде сува, полуслатка или слатка.
Медовината била повеќе од пијалак, како и виното, се верувало во нејзината магиска моќ на ревитализација и лековитост, медовина се сметала како еликсир за долг живот. Луѓето верувале дека, пиејќи ја, ќе станат бесмртни. Исто така, во старо време таа се давала на војниците, кои со неа ги посипувале раните верувајќи дека ќе бидат побрзо излекувани.
Се верувало дека медовината ја зголемува машкоста и плодноста, а во тоа, како и во секој мит и легенда, има вистина, бидејќи медовина е богата со витамин Б и аминокиселини кои ја стимулираат изградбата на белковината кој делува на издржливост.
1 Историја
Медовината е еден од најстарите алкохолни пијалаци што ги открил човекот. Медот како основна суровина бил лесно достапен во природата, се користел за исхрана, и со текот на времето бил додаван на различни пијалаци и на тој начин е создадена медовина.
Медовина се добива со алкохолна ферментација на раствор на природен мед, а процесот со кој се добива е ист како и во производство на вино. Според некои испитувања медовината содржи околу 13% алкохол, 5% екстракт и 0,17% минерални соли. Може да се произведува како алкохолен и безалкохолен пијалак, со пријатна арома и вкус. Медовината не е вештачки пијалак, туку таа е природен производ сличен на виното, бидејќи основни состојки се мед, односно грозјето, под влијание на алкохолна ферментација, се претвораат во алкохол и јаглерод диоксид. Како што кај виното вкусот и квалитетот зависат од сортите на грозјето и неговите својства, така и квалитетот на медовината зависи од видот на медот и начинот на неговото производство и староста.
Медовината е пијалак за кој се тврди дека ја подобрува крвната слика, го зајакнува организмот, го подобрува апетитот и го забавува стареењето. Во старите добри времиња тајната на среќниот брак се криела во алкохолниот пијалак, животот бил многу поедноставен, а тајната на среќниот брак била во обичниот алкохолен пијалак заснован на медот.
Само венчани брачни двојки биле нудени да пијат медовина секоја вечер полни месец дена по стапување во брак. Плодот на тој рецепт во брачниот период што сè уште се нарекува меден месец, ќе се покажел девет месеци подоцна.
2 Начин на подготовка
Во чиста вода се раствора медот и се вари на огнот додека да проврие. Се остава да врие неколку минути. Мора да се меша да не дојде до таложење на медот. По варењето растворот мора да се олади, а потоа да се истура во буре. Садовите не смеат да бидат целосно затворени бидејќи се создава притисок за време на ферментацијата. Процесот на ферментација трае до месец дена. Односот на водата и медот не е строго определен, но треба да се внимава растворот да биде добро засладен.
3 Галерија
4 Поврзано
* Меден месец
Панче Неделковски

Панче Неделковски – Полошки ( во ― во ) — македонски партизан, револуционер, борец за слобода на Македонија, учесник во НОБ, заменик-командант на Главниот штаб на НОВ и ПОМ, полковник на ЈНА.
1 Животопис
Завршил гимназија во Скопје, а потоа дипломирал на Воената академија во Белград во 1934 година и станал пешадиски офицер. Воената воздухопловна школа ја завршил во 1938 година и станал воен пилот. Во Априлската војна бил заробен во Сараево и одведен во логор во Нирнберг, Германија. Софија го ослободува, но бидејќи се декларира како Македонец повторно бил вратен во логор каде останал до првата половина на 1942 година.
По враќањето во Македонија се вработил во рудникот Радуша, Скопско. Таму се поврзал со тамошните комунисти, а во летото 1943 година станал борец на Тиквешкиот партизански одред „Добри Даскалов“.
Израснува во врвен борец и раководител, па кон крајот на 1943 година бил назначен за заменик-командант на Главниот штаб на НОВ и ПОМ. На оваа позиција останува до крајот на војната, а за тоа време непосредно ги раководел Февруарскиот поход и воените операции во Пролетната офанзива во 1944 година. Бил делегат на Првото заседание на АСНОМ. Со наредба на врховниот командант на НОВ и ПОЈ бил произведен во чин потполковник.
По ослободувањето во 1945 година Панче Неделковски бил унапреден во чин полковник и назначен за началник на Оперативниот оддел при Штабот на воздухопловството на ЈНА во Земун. Загинал на 11 октомври 1945 година во авионска несреќа на пат кон Скопје.
1.1 Загинување
Во 1945 година, по повод една година слободна Македонија, на централната прослава во Скопје на 11 октомври бил поканет и Панче Неделковски, кој во тоа време бил на служба во Белград. Но, на пат за Скопје, по полетувањето од Краљево, тој загинал во авионска несреќа во мистериозни околности. Според кажувањата на очевидци: „Во Краљево стигнале без никакви проблеми. Меѓутоа, само што летнале од аеродромот за Скопје, на надморска висина од 100 метри, авионот одеднаш почнал да паѓа, а според други се запалил и паднал во реката Ибар, близу градот. Сите патници и пилотот загинале“.
Веднаш била покрената официјална постапка за утврдување на причините за несреќата. Воздухопловната команда формирала неколку комисии, но за нивните наоди никогаш не биле известени ниту јавноста, ниту семејствата на загинатите. Иако семејствата барале да се разјаснат причините за авионската несреќа, наодите од истрагата останале тајна.
Во недостаток на вистински информации, во јавноста се ширеле разни претпоставки за причината на авионската несреќа, односно дека се работи за саботажа од страна на непријателските елементи. Како виновници биле посочени прочетничките елементи меѓу техничкиот персонал во Краљево. Според една од верзиите тие намерно ја олабавиле елисата на авионот, а според втората авионот снемал бензин, бидејќи резервоарот бил продупчен на неколку места. Според други сомневања, со посочувањето на вината на прочетничките елементи во овој повоен период, лесно можело да се прикријат трагите од евентуалните чистки со лица кои имале изразито промакедонски ставови.
Неговата смрт и денес останува неразјаснета.
Клан Исток

Клан Исток е македонска хип-хоп група, формирана во 2000 година.
1 Членови
Членовите на групата кој го издаде првиот албум го објави во 2005 година под насловот „Првиот удар“ се: Профо (Славчо Ковилоски), Човекот Х (Стојан Каевски), Братот Алек
(Александар Ковилоски), Деко (Дејан Методијески) и Маријачи.
2 Првиот удар
Албумот беше објавен во 2005 година. Од овој албум произлегоа сингловите: „Рапери во криза“, „Од Скопје до Софија“, „Пријател“ и „Кој е кој“. Описот на албумот од медиумите беше оквалификуван како: „Првиот удар на хип-хоп кулурата“.
3 Отворена сезона
По неколкугодишна пауза, во која членовите на групата објавија свои соло албуми, во 2013 година Кланот Исток го издаде вториот албум „Отворена сезона“. На албумот работеа Братот Алек, Деко, Човекот Х и Профо, заедно со продуцентот Мац А.Д.
4 Активности на групата
Во својата биографија, Кланот Исток ги има впишано неколкуте гостувања во Србија и Бугарија, како и повеќе настапи во Македонија (МКЦ, Б2, Кастро).
Групата има настапувано како предгрупа на членот на легендарните Wu Tang Clan – RZA, била предгрупа на познатиот американски рапeр Jeru The Damaja, учесник на Балканскиот хип-хоп фестивал. Таа е една од ретките групи на почетокот на новиот милениум кои снимале спот на филмска лента.
Како членови на Клан Исток, Профо и Братот Алек имале повеќе активности за збогатување на македонската урбана култура со одржување на предавања за хип-хоп и урбаната култура ширум државата во Скопје (Филозофски факултет, American Corner-Скопје, Точка, гимназиите „Јосип Броз“ и „Орце Николов“), Битола, Струга и на други места.
5 Лирики
Главна тема во нивните песни се хардкор рап актови и социјалниот активизам, иако не се изоставени и други теми. Групата често повикуваше на промена на македонскиот политички систем, опишувајќи го како кревок, кршлив, лажен и корумпиран. Покрај песните кои во себе имаа социјална нитка, во некои песни интерес на членовите на групата се и забавите и друштвениот живот.
6 Наводи
Првиот удар

Првиот удар е првиот албум на македонската хип-хоп група Клан Исток, објавен во 2005 година, во издание на Arena Records од Скопје.
1 Содржина на албумот
Членовите на групата кој го издаде првиот албум го објави во 2005 година под насловот „Првиот удар“ се: Профо (Славчо Ковилоски), Човекот Х (Стојан Каевски), Братот Алек (Александар Ковилоски), Деко (Дејан Методијески) и Маријачи. Албумот содржи 18 траки, на кои покрај членовите на групата, како гости се јавуваат: ПУКА Козметика, Бобо, Lorenss, Phap, Evening Star и Единствена опција. Од овој албум произлегоа сингловите: „Рапери во криза“, „Од Скопје до Софија“, „Пријател“ и „Кој е кој“.
Во времето кога групата со своите активности се наметна на македонската хип-хоп сцена, од медиумите го доби епитетот: „Чувари на чистиот рап звук“.
2 Песни
1. Интро
2. Bad Boy – featuring: Phap & Evening Star
3. Рапери во криза (Fat Flow Remix) – featuring: Пука Козметика
4. Bounce to this – featuring: Lorenss
5. Цело море – featuring: Пука Козметика, Димна Завеса
6. Сега застани
7. Песна од Душа – featuring: Пука Козметика
8. Кој ти го чува грбот – featuring: D Flow, Oggy Dogg
9. Што ќе правиш
10. Стари Спомени
11. Лудиот Стил
12. Дојди
13. Империја
14. Доле пиштолите – featuring: Единствена Опција
15. Преродба
16. Пријател
17. Од Скопје до Софија – featuring: Бобо
18. Outro
3 Следен албум
Вториот албум на Клан Исток е објавен во 2013 година, и го носи името: „Отворена сезона“.
Јосиф Јосифовски (глумец)

Јосиф Јосифовски (, – , ) ― македонски филмски и театарски глумец, член на Битолскиот народен театар од 1960 година.
Бил препознатлив по неговата маркантна фигура, бујниот баритонски глас, живиот и ведар темперамент и страста која провејувала скоро низ сите негови остварувања.
1 Животопис
Јосиф Јосифовски бил роден во Велес на 29 август 1927 година. Од 1960 година станал член на колективот на Народниот театар – Битола каде бил еден од водечките глумци и носител на репертоарот.
2 Творештво
Во својот глумечки живот остварил бројни и забележителни театарски и филмски улоги.
2.1 Поважни театарски улоги
Година, Улога, Претстава, Автор
1966, Клаудие, Хамлет, Вилијам Шекспир
1967, Франц, Разбојници, Фридрих Шилер
1970, Јаго, Отело, Вилијам Шекспир
1972, Сади, Дундо Марое, Марин Држиќ
1972, Аџи Трајко, Бегалка, Васил Иљоски
1978, Еротие, Сомнително лице, Бранислав Нушиќ
1991, Императорот, Подземна република, Јордан Плевнеш
3 Филмографија
Година, Филм, Улога
1968, Планината на гневот, /
1969, Републиката во пламен, /
1970, Цената на градот, Кнајпер
1971, Македонскиот дел од пеколот, /
1972, Табакерата ТВ-филм, /
1973, Смилевскиот конгрес ТВ-филм, /
1977, Малиот одред ТВ-серија, /
1979, Курирот на Гоце Делчев ТВ-серија, /
1979, Жена од малтер ТВ-филм, /
1980, Двојка ТВ-филм, /
1981, Булки крај шините ТВ-серија, /
1982, Илинден ТВ-серија, /
1983, Записник ТВ-филм, /
1984, Јуначко колено ТВ-серија, /
1985, На наш начин ТВ-серија, /
1985, Трговецот од Солун ТВ-филм, Кадијата
1985, Пријатели ТВ-филм, /
1986, Климент Охридски ТВ-филм, Петар
1987, Трето доба ТВ-серија, /
1987, Ѕвездите на 42-та ТВ-филм, /
1988, Втора смена ТВ-серија, Дедото на Николче
1988, Марика лета со авион ТВ-филм, /
1989, Цвеќе на карпата ТВ-филм, Арсо Соколот
1990, Северна грешка ТВ-филм, Атев
1990-1991, Опстанок ТВ-серија, /
1991, Стрес или погрешна нота ТВ-филм, Богдан
1992, Време живот, Кум во возот
1993, Бог да ги убие шпионите ТВ-филм, /
1993, Македонска сага, /
1994, Пред дождот, Таткото Марко
1994, Проколнати ТВ-филм, Стариот
1995, Ангели на отпад, Ицко
1995, Заборавени ТВ-филм, Претседател на М З
1997, Преку езерото, Свештеникот Кирил
1995-1997, Во светот на бајките ТВ-серија, /
1998, Збогум на 20-тиот век, Стариот каубој
1998, На Балканот не се пие чај ТВ-филм, /
1998, Ливада краток игран филм, Селанецот
2001, Прашина, Свештеник
2001, Во светот на бајките ТВ-серија, /
4 Награди и признанија
*Повеќе признанија на Театарските игри „Војдан Чернодрински“ во Прилеп.
Мали Сундски Острови

Мали Сундски Острови или Мали Сунди (|Kepulauan Nusa Tenggara „југоисточен архипелаг“
или ''id'' „мал сундски архипелаг“)
— архипелаг во Југоисточна Азија, северно од Австралија. Заедно со Големите Сундски Острови (на запад) на образуваат поголемата група на Сундските Острови. Островите се дел од вулканскиот лак наречен Сундски Лак, настанат по пат на подвлекување долж Сундскиот Ров во Јаванското Море.
Најголеми острови во архипелагот (од запад кон исток) се: Бали, Ломбок, Сумбава, Флорес, Сумба, Тимор, Алорските Острови, Барат Даја и Танимбар.
1 Управа
Највеќето острови се во состав на Индонезија, и тоа покраините Бали, Западни Мали Сундски Острови, Источни Мали Сундски Острови и јужниот дел на Малуку. Источната половина на Тимор му припаѓа на Источен Тимор.
2 Геологија
Малите Сундски острови во геолошки поглед се делат на два архипелага. Северниот архипелаг, во кој влегуваат Бали, Ломбок, Сумбава, Флорес и Ветар е од вулканско потекло. Некои вулкани се активни и денес, а други се згаснати веќе подолго време. Пример за првите е Ринџани на Ломбок, а пример за вторите е Келимуту на Флорес, со трите разнобојни кратерски езера. Северниот архипелаг настанал за време на плиоценот пред околу 15 милиони години како последица од судирот помеѓу Австралиската и Азиската Плоча. Островите на јужниот архипелаг како што се Сумба, Тимор и Бабарските Острови се невулкански, и ѝ припаѓаат на Австралиската Плоча. Геологијата и екологијата на северниот архипелаг дели доста сличности со јужните Молучки Острови, кои го продолжуваат истиот островски лак кон исток.
3 Екологија
Групата се состои од поголем број мали острови, напати поделени со длабоки океански ровови. Размената на растителниот и животинскиот свет помеѓу нив е ограничена, што довело до висок степен на автохтоност на видовите, меѓу кои најпознат е комодскиот варан (''Varanus komodoensis''). Според Алфред Волес (''Малајскиот Архипелаг''), меѓу Бали и Ломбок минува т.н. Волесова Линија, која се протега по длабоките води на Ломбочкиот Проток, образувајќи водна препрека дури и во далечното минато, кога островите биле копнено поврзани поради пониското морско ниво. Островите источно од протокот се дел од биогеографското подрачје Волесија, и имаат флора и фауна од азиско и австралазиско потекло. На Малите Сундски Острови преовладуваат азиските видови; источно од групата се протега Веберовата Линија, која ја отцртува границата помеѓу деловите од Волесија со претежно азиски и претежно австралазиски видови. Овие острови се одликуваат со најсува клима во Индонезија.
4 Галерија
5 Поврзано
* Големи Сундски Острови
* Сундски јазик
* Сундски Лак
* Сундаланд
Џон Изнер

Џон Роберт Изнер (роден 26 април 1985 година) е американски професионален тенисер кој во моментот е рангиран на 8-то место во машка конкуренција од страна на Асоцијацијата на Тениски Професионалци (АТП). Се смета за еден од најдобрите опслужувачи на АТП светската турнеја, Изнер постигнал во својата кариера висок пласман во синглови како број 8 во јули 2018 година, врз основа на неговата прва Мастерс 1000 титула на Мајами Опен 2018 година и полуфинале на Вимблдон 2018. Тој моментално спаѓа меѓу третите најголеми асери во историјата на АТП, кои сервирале повеќе од 10.000 асови. на Вимболдон 2010 година, тој го одиграл најдолгиот професионални тениски натпревар во историјата, победувајќи го Николас Махут за вкупно 11 часа и 5 минути игра во текот на три дена.
Суперкуп на Романија 2018

Суперкупот на Романија 2018 било 20-тото издание на Суперкупот на Романија, натпреварување со кое се отвора сезоната во оваа земја. За титулата во ова издание се бореле шампионот на романската Лига 1, ЧФР Клуж, и победникот на Купот на Романија, Университатеа Крајова.
Натпреварот се одиграл на Стадионот Јон Обламенко во Крајова, на 14 јули 2018.
ЧФР Клуж го освоил Суперкупот на Романија 2018 победувајќи со 1-0, со голот на Емануел Кулио од пенал на дванаесет минути пред крајот.
1 Екипи
Екипа, Квалификација, Претходни учество (болд означува победник)
Победник на Лига 1 2017-2018, 4 (2009, 2010, 2012, 2016)
Победник на Купот на Романија 2017-2018, Никогаш
2 Натпреварот
3 Екипа победник
ЧФР Клуж3. титула
Стрниште

Стрниште — ожнеано поле, нива или земјоделска површина каде што останале само сламките. Постојат два вида на остатоци од земјоделски култури на нивите односно на стрништата по жетвата. Остатоци на полето стрниште се материјали што се оставаат на полињата и земјоделските обработени површини или овоштарници откако ќе се соберат зрелите посеви и плодови од земјоделските култури. Овие остатоци вклучуваат стебленца и слама (стебла), лисја и семиња. Остатокот може да се ора директно во земјата или прво да се запали. Палењето на стрништа кое е раширено ширум светот е честа причина и за пожари. Доброто управување со остатоци од теренот може да ја зголеми ефикасноста на наводнувањето и контролата на ерозијата. Обработливите остатоци се материјали оставени на стрништата откако културата е обработена во корисна суровина. Овие остатоци вклучуваат лушпи, семиња и корени. Тие можат да се користат како животинска добиточна храна и додаток за збогатување на плодноста на почвата како ѓубрива и во производството.
1 Галерија
Двојка (ТВ-филм)

„Двојка“ ― македонски телевизиски филм од 1980 година. Го режирал Тихомир Бачовски, а сценариото го напишал Аљоша Руси.
1 Улоги
Глумец, Улога
Диме Илиев, Филип
Ненад Милосављевиќ, Симон
Снежана Стамеска, Цвета
Душко Костовски, Цветко
Ѓорѓи Тодоровски, Берберот
Кирчо Божиновски
Љупка Џундева
Јосиф Јосифовски
Таше Кочовски
Останати улоги &#9660;
Глумец, Улога
Стојна Костовска
Владимир Котевски
Драги Крстевски
Јоана Поповска
Димитар Спасески
Ацо Стефановски
Душица Стојановска
Глигор Штрбевски
Црква „Св. Ѓорѓи“ - Бистрица (Велешко)

Свети Ѓорѓи — гробишна селска црква во азотското село Бистрица, Македонија.
1 Местоположба
Црквата се наоѓа под селото, на патот кога се доаѓа од соседното село Богомила, вкопана во земја, а околу нејзе се наоѓаат селските гробишта.
2 Историја
Според стилско-ликовните одлики на сочуваниот фрескоживопис, црквата потекнува од век.
Според истражувачот Јован Трифуноски, оваа црква е најстара во Бистрица.
3 Архитектура
Црквата е мала еднокорабна градба со неправилна полукружна апсида на исток. Градена е од кршен камен и покриена со едноставен двосливен покрив. На западната страна, црквата има затворен трем. Црквата имала полуобличест свод, кој во поново време е заменет со рамна таваница, што може да се заклучи од неприродното преполовување на сликаните композиции во внатрешноста.
3.1 Фрескоживопис
Согласно напишаната година (1697 г.) на икона на Свети Никола во црквата, се претпоставува дека во тој период е насликана и целата црква.
Живописот во внатрешноста на црквата е препокриен со вар, а од она што е сочувано може да се идентификуваат следниве сцени: во конхата на апсидата е насликана Богородица Ширшаја со допојасна претстава на малечкиот Христос во медалјон насликан на нејзините гради. Во долната зона, како дел од Службата на архијереите насликани се претставите на двајца архијереи со отворени свитоци во рацете од кои оној од јужната страна е Јован Златоуст. Јужно од конхата на апсидата е насликана Богородица застаната пред архитектонска градба, како дел од композицијата на Благовештението. Под нејзината фигура, сочуван е портрет на непознат архијереј. На јужниот ѕид е сочуван детаљ од капењето на малечкиот Христос, како дел од композицијата Раѓањето Христово. На западната страна е сочуван дел од композицијата Успението на Богородица. Богородица е легната на посмртна постела, а ја придружуваат двајца светители и еден ангел.
3.2 Иконостас
Според анализата на сочуваната резба, царските двери може да потекнуваат од крајот на или почетокот на век. Кога би ја прифатиле годината запишана на иконата на Свети Никола дека е сепак 1697 година, што според некои автори е поприфатливо, тогаш и хронологијата на дверите би ја уточниле според овој податок.
4 Галерија
5 Поврзано
* Велешко архијерејско намесништво
* Богомилска парохија
* Бистрица
Милорад Медаковиќ

Милорад Медаковиќ (Звониград, ноември 1824 — Белград, 14 март/26 март 1897) бил српски историчар, новинар и дипломат. Медаковиќ бил и секретар и војвода на кнезот Данило, биограф на Његош и брат на Данило Медаковиќ (1819—1881)
1 Животопис
Милорад Георгије Медаковиќ и неговиот брат Данило го превртеле тркалото на историјата на нивнит народ. Подеднакво се борел за негово ослободување и отфрлање на плаштот на заостанатоста. Со романтичарски занос ја ширел идејата за словенството и љубовта према Русија, со чијае тогашна моќ бил горд колку и со својата српска припадност. Носен од патриотизмот на Милорад во годината 1844 година по препорака на тогашниот дубровнички парох и уредник на „Српско-далматински магазин“ Георгије Николајевиќ оди во Цетиње и станува учител. Од тогаш почнува милорадовата возбудлива дипломатска, новинарска, истражувачка и книжевна кариера. По неколку години на учителствување, Петар II Петровиќ Његош го именува Милорад за својот прв аѓутант. Наскоро стануваат големи пријатели, четиригодишни соработници и соборци. Заедно одат во Виена каде што Његош му ја доверува улогата на коректор на „Горски виенец".
По враќањето од Австрија Милорад свратува во Венеција, заради собирање на материјали за Црна Гора. Една година подоцна одлучил да го напушти Цетиње и заминал во новинарска и книжевна авантура, запишано е во „Глас Црногорца“ во бр. 51 на 26 ноември 1894година.
Уште на 1 септември 1848 година Милорад се појавил во Котор, и два месеци подоцна во Сремски Карловци каде што се приклучил на својот брат, д-р по филозофија Данило Медаковиќ, кој во тоа време бил познат новинар и издавач на списанието „Напредак“. Заради пишување на статии против метерниковата политики за угнетување на јужните Словени, Милорад во 1849 година бил затворен. По излегување од затвор заминал во Загреб, каде што се приклучил на Људевит Гај и станал соработник на „Народних новиниа“. Бил главен уредник на „Шумадинка“, ги покренал и списанијата "Војвоѓанка" и "Јужна пчела"(покренат на 15 октомври 1851)година . Кон крајот на 1854година Милорад добива повик од Цетиње "да ја прифати позицијата на секретар на кнезот Данило“. Во јуни 1885 година ја прифатил понудата и така влегува во политиката. Патувал во Русија, настојувајќи да издејствува политичката независност на Црна Гора. Едно време бил чиновник на руското пратеништво во Белград.
Работел и на собирање на книги за библиотеката во Цетиње, а во Дубровник завршил фотографски курс и така во 1845година станал прв црногорски фотограф. Починал во Белград на 14 март 1897година во 74 година од животот, завештувајќи ги трите куќи и сите акции на српскиот народ.
Најважното дело на Милорад Медаковиќ е „Животот и обичаите на Црногорците“ („Живот и обичаји Црногораца“ ) од (1860) година.
Скопско темно

СКОПСКО Темно се произведува по оригинален рецепт на пивските мајстори во Пивара Скопје. Тоа претставува совршен микс на квалитетни природни состојки: темен јачменов слад, хмељ, квасец и вода; најсовремена технологија и големо искуство, знаење, љубов и страст кон пивото.
Покрај темната махагони боја, која произлегува од двојно печениот јачменов слад, новата бренд екстензија на СКОПСКО поседува и други уникатни одлики, како што е богатата и цврста пена која овозможува задржување на неговата свежина и богат вкус со заокружен благо горчлив финиш, со што потсетува на најпознатите баварски пива, без притоа да загуби од својата автентичност.
СКОПСКО Темно е единственото темно пиво произведено во Македонија кое се лансираше во 2014 година. И оваа бренд екстензија на СКОПСКО ги постави стандардите за развојот на овој сегмент на домашниот пазар.
1 Наводи
Борис Атков

Борис Томов Атков (Скопје, 6 декември 1904 - Скопје, 7 септември 1989) — македонски борец, учесник во Шпанската граѓанска војна и во НОБ.
Се иселил во Франција во пролетта 1924 година. Работел во циркус во Париз и во рудник во Алес Гард. Во Шпанија дошол од Франција на 2 септември 1936 година. Се борел на Мадридскиот фронт. Кон крајот на ноември 1936 година бил ранет. Бил во диверзантски групи – капетан. На 12 февруари 1939 е заробен и префрлен во логорите во Франција на присилна работа, а потоа, како шпански борец, е затворен во Швајцарија, каде останува до август 1941, кога успева да избега и да се врати во Југославија. Во 1944 година стапува во единиците на НОВ. Делегат е на Првото заседание на АСНОМ.
По ослободувањето работи во Народното собрание на Македонија. Дал свој придонес во развојот на културата и филмот во Македонија.
Модул на растегливост

Модул на растегливост или модул на еластичност (<math>E</math>) — физичка величина која ја изразува способноста на еден материјал да се противи на растегање кога е под напрегање. Се определува како наклонот на кривата на истегање на предметот во подрачјето на растегливо изобличување: Покрутите материјали имаат повисок модул на растегливост.
1 Видови модули на растегливост
Постојат повеќе видови модули на растегливост, зависно од тоа како ќе се изразат напрегањето и истегањето, вклучувајќи ги насоките. Трите главни модули се:
# Јангов модул (E) — ја опишува напрежната растегливост или склоноста на еден предмет да се изобличи по дадена оска кога по таа оска ќе се применат спротивни сили; се определува како соодносот меѓу напрегањето и истегањето. Честопати се нарекува само ''модул на растегливост''.
# модул на смолкнување или ''модул на крутост'' (G или <math>\mu \,</math>) — ја опишува склоноста на еден предмет да се смолкне (изобличување при постојана зафатнина) кога ќе се применат спротивни сили; се определува како смолкнителното напрегање врз смолкнителното истегање. Овој модел е дел од изводот за вискозност.
# модул на збивање (K) — ја опшува зафатнинската растегливост, или пак склоноста на еден предмет да се изобличи во сите насоки при рамномерно напрегање; се определува како зафатнинското напрегање врз зафатнинското напрегање, и е спротивно од збивливоста. Овој модул претставува проширување на Јанговиот модул во три димензии.
Три други модули на растегливост се Поасоновиот сооднос, првиот Ламеов параметар и надолжниот модул.
Еднородните и изотропни материјали (слични во сите насоки) се цврсти, и нивните линерални растегливи својства можат наполно да се опишат со било кои два модули на растегливост. Сите други модули можат да се пресметаат поаѓајќи од овој пар, според табелата долу.
Невискозните течности се посебен случај по тоа што не трпат смолкнувачко напрегнување, и нивниот модул на смолкнување секогаш е нула. Со тоа и Јанговиот модул за нив ќе биде нула.
2 Поврзано
* Јангов модул
* Модул на збивање
* Модул на смолкнување
* Крутост
* Затезна цврстина
* Граница на развлекување
* Хуков закон
3 Наводи
**
Дојди веслај (фестивал)

Дојди веслај — метал фестивал кој бил одржуван во Струга во четири изданија од 2007 до 2010 година. На фестивалот учество зеле многу музички групи од Македонија како: Hardfaced, Инфаркт, Марас, Dedicated for Life, Вандал, Furion и многу други.
Сложувалка (документарен филм)

Сложувалка (The Puzzle) — македонски документарен филм во режија на Александар Ковилоски, кој се однесува на појавата и развојот на македонскиот хип-хоп. Филмот е направен во реализација на екипата на Хип Хоп Македонија и Урбан Институт-Скопје. Во процесот на подготвување на докуменатецот активно учество зедоа и: Ѓоре Милевски и Небојша Милосављевиќ. Времетраењето на филмот е 39 минути.
1 Содржина
Премиерата на документарниот филм Сложувалка (The Puzzle) се случи на 16 ноември (понеделник) во Кино Фросина – МКЦ, на скопскиот филмски фестивал Cinedays. Филмот не е класичен хип-хоп документарец, туку е колаж од гледишта, искуства и идеи на поединци од македонската хип-хоп сцена, вклучувајќи интервјуа со скоро сите позначајни артисти и групи од почетокот на макрап сцената до денес. Филмот не ја документира историјата на македонскиот хип-хоп, туку на експериментален начин поттикнува прашања и отвора дискусија за сегашноста на оваа култура, споредувајќи ја со сложувалките, кај кои доаѓањето до финалната слика е процес на трпеливост, интелигенција и креативност. На филмот е работено две години, а се работи за 39-минутен колаж од размислувања на голем број хип-хоп артисти кои оставиле белег на македонската андерграунд-сцена.
Според оцената на некои медиуми: „'Сложувалка: изгубените делови' не е правен во стилот на 'видете колку е све ова кул', туку од гледна точка на веќе созреани луѓе, кои знаат да направат дистанца меѓу личните љубови и она што го истражуваат“. Исто така, забележано е дека филмот е: „Одлично прифатен од македонската хип-хоп генерација“.
2 Учесници во документарниот филм
Ицко и VG (Чиста Околина), DJ Гоце (САФ), Против Сите и Green Out (Легијата), Профо и Човекот Екс (Клан Исток), Тигаз (ДНС), ПУКА Козметика, Хром (графити), Тец (Most Wanted/Ошав Прод.), Токсикологија (Токсиколози), Зад Аголот, Тони Зен, Слаткаристика, Авторизација, Дивизија, Титан, Стрес, Огнен beatbox. Името на филмот доаѓа од идејата дека спојувањето на нивните размислувања во една идеја е процес сличен на сложувањето на коцките кај сложувалките, со цел на крајот да се дојде до бараниот резултат.
3 Фестивали
Филмот е прикажан на неколку филмски фестивали, меѓу кои: Cinedays во Скопје, „Браќа Манаки“ во Битола, уметничкиот филмски IOF фестивал во Бангладеш, „Dok’ n’ Ritam“ во Белград, Србија и на други места. Документарецот беше прикажан и во кино „Милениум“ во Скопје, при што на самиот влез можеше да се набави и DVD издание, титлувано на англиски јазик.
4 Награди
2015 - Македонски Алтернативни Награди (МАН) - награда за најдобар македонски документарен филм.
2016 - Музички фестивал „Dok’ n’ Ritam“ - специјална награда за уметничка искреност.
Димче Беловски

Димче Белоски ( во — во ) – револуционер, борец за слобода на македонскиот народ, македонски комунист, политичар и дипломат.
Студирал право. Бил член на СКОЈ (1941) и на КПМ (1943). Како истакнат учесник во НОАВМ, бил политички комесар на чета и на баталјон во воените единици на НОВ и ПОМ, а потоа политички комесар на Педесеттата (македонска) дивизија на НОВЈ. Бил делегат на Првото заседание на АСНОМ.
По Ослободувањето ја завршил Вишата политичка школа „Ѓуро Ѓаковиќ“ во Белград и извршувал разни партиски, општествени и дипломатски должности: политички секретар на Обласниот комитет на КПМ во Скопје, секретар на ПК на СКОЈ за Македонија, член на ЦК СКМ, пратеник во Собранието на НРМ, директор на НИП „Нова Македонија“, член на Извршниот совет на СРМ, заменик на постојаниот претставник во Постојаната мисија на СФРЈ во Њујорк, амбасадор на СФРЈ во Канада и во САД и претставник на СФРЈ во ООН, помошник државен секретар на СФРЈ за надворешни работи (1965–1969), член на Претседателството на ЦК на СКЈ и секретар на ЦК на СКЈ. Носител е на Партизанска споменица 1941.
Мино Богданов

Мино Богданов – Ларго ( во — ) — македонски комунистички деец, воен раководител во НОАВМ.
Бил член на КПЈ (1932), на Месниот комитет на КПЈ во Велес и на Месниот комитет на КПЈ во Скопје. Пред Втората светска војна двапати бил апсен и осудуван според Законот за заштита на државата, а подоцна интерниран во логорот во Билеќа.
Во времето на НОАВМ бил еден од организаторите на НОД во Велешко, политички комесар на Кичевско-мавровскиот партизански одред, политички комесар на Првата оперативна зона на НОВ и ПОМ (1943), интендант на Главниот штаб на НОВ и ПОМ и делегат на Првото заседание на АСНОМ.
По Ослободувањето бил републички пратеник во Народното собрание. По Резолуцијата на Информбирото бил уапсен и спроведен на Голи Оток.
Никола Мицев

Никола Мицев (Кратово, 7 ноември 1913 - Скопје, 24 септември 1990) — македонски ветеринар, редовен професор на Земјоделскиот факултет во Скопје, учесник во НОБ.
Еден е од основачите на Македонското студентско друштво „Вардар“ во Загреб (1935), учествувал во организирањето на МАНАПО и иницијатор на „Наш весник“. Учесник е во НОБ од 1941 година. Член е на Иницијативниот одбор за свикување на АСНОМ. Учествувал на Првото заседание на АСНОМ, каде што е избран и за член на АВНОЈ. Делегиран е при Националниот комитет на Вис, каде што бил одреден за претставник на Југословенскиот црвен крст во Женева.
Докторирал на Ветеринарниот факултет во Загреб во 1954 година. Објавил два учебника за општа и за земјоделска микробиологија.